b'\n_START_ARTICLE_\nPalangos miesto taryba 1990\xe2\x80\x931995 m.\n_START_PARAGRAPH_\nPalangos miesto savivaldyb\xc4\x97s taryba \xe2\x80\x93 Palangos miesto savivaldyb\xc4\x97s atstovaujamoji institucija, i\xc5\xa1rinkta 1990 m. kovo 24 d. Pilnas pavadinimas \xe2\x80\x93 Palangos miesto Liaudies deputat\xc5\xb3 taryba, nuo 1990 m. baland\xc5\xbeio m\xc4\x97n. Palangos miesto taryba, nuo 1994 m. liepos m\xc4\x97n. Palangos miesto savivaldyb\xc4\x97s taryba.\n_START_SECTION_\nTeisinis pagrindas\n_START_PARAGRAPH_\nVietos savivaldos pagrind\xc5\xb3 \xc4\xafstatymu, priimtu 1990 m. vasario 12 d., savivaldyb\xc4\x97s suskirstytos \xc4\xaf \xc5\xbeemesniosios pakopos savivaldybes \xe2\x80\x93 apylink\xc4\x97s, gyvenviet\xc4\x97s (vals\xc4\x8diai), rajono (apskrities) miestai ir auk\xc5\xa1tesniosios pakopos savivaldybes \xe2\x80\x93 rajonai, apskritys, respublikos miestai. Palangai priskirtas auk\xc5\xa1tesniosios pakopos savivaldyb\xc4\x97s statusas._NEWLINE_Rinkimai, vadovaujantis Lietuvos TRS Auk\xc5\xa1\xc4\x8diausiosios Tarybos 1989 m. gruod\xc5\xbeio 7 d. priimtu \xe2\x80\x9eLietuvos Taryb\xc5\xb3 Socialistin\xc4\x97s Respublikos Vietini\xc5\xb3 liaudies deputat\xc5\xb3 taryb\xc5\xb3 rinkim\xc5\xb3 \xc4\xafstatymu\xe2\x80\x9c vyko pagal ma\xc5\xbeoritarin\xc4\x99 sistem\xc4\x85. Kandidatus kelti gal\xc4\x97jo renkamos tarybos teritorijoje esan\xc4\x8di\xc5\xb3 visuomenini\xc5\xb3, politini\xc5\xb3 organizacij\xc5\xb3, visuomenini\xc5\xb3 jud\xc4\x97jim\xc5\xb3 rajon\xc5\xb3 ir miest\xc5\xb3 organai, taip pat ne ma\xc5\xbeiau, kaip 50 darbo ar gyvenamosios vietos pilie\xc4\x8di\xc5\xb3 susirinkimas. Tai buvo pirmieji laisvi ir demokrati\xc5\xa1ki rinkimai po 1925 m. savivaldybi\xc5\xb3 taryb\xc5\xb3 rinkim\xc5\xb3._NEWLINE_Rinkimai \xc4\xafvyko 1990 m. kovo 24 d., pakartotinis balsavimas (II turas) \xe2\x80\x93 baland\xc5\xbeio 7 d., ta\xc4\x8diau kai kuriose rinkim\xc5\xb3 apygardose rinkimai ne\xc4\xafvyko, kitose daputatas nebuvo i\xc5\xa1rinktas arba buvo paskirtas miesto valdybos nariu. Pakartotiniai rinkimai \xc4\xaf neu\xc5\xbeimtas deputat\xc5\xb3 vietas vyko gegu\xc5\xbe\xc4\x97s 19 d. ir lapkri\xc4\x8dio 24 d.'